Diari Oficial de la Generalitat Valenciana


Sumari del DOGV 7829, del 15-07-2016 (2016/5559)

ORDRE 32/2016, de 12 de juliol, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions per a la realització d'activitats complementàries per a l'alumnat escolaritzat en centres d'educació especial o en unitats d'Educació Especial ubicades en centres ordinaris sostinguts amb fons públics.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/07/12/32/dof/vci/html**

### Dades del document

Número de DOGV
:   7829

Data del DOGV
:   15-07-2016

Secció del DOGV
:   I. DISPOSICIONS GENERALS

Número del document
:   2016/5559


Data del document
:   12-07-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 32/2016, de 12 de juliol, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions per a la realització d'activitats complementàries per a l'alumnat escolaritzat en centres d'educació especial o en unitats d'Educació Especial ubicades en centres ordinaris sostinguts amb fons públics. [2016/5559]  
Índex  
  
Article 1. Objecte  
Article 2. Aprovació de les bases  
Article 3. Convocatòria i procediment de concessió  
Article 4. Definició i realització d'activitats complementàries  
Article 5. Finançament  
Article 6. Compatibilitat  
Article 7. Notificació a la Comissió Europea  
Article 8. Règim d'infraccions i sancions  
Article 9. Pla de control  
Disposició addicional única. Regla de no gasto públic  
Disposició final primera. Delegació  
Disposició final segona. Entrada en vigor  
Annex I. Bases reguladores  
Primera. Objectius  
Segona. Participants  
Tercera. Caràcter i duració  
Quarta. Documentació necessària  
Quinta. Sol·licitud i entrega de documentació  
Sexta. Valoració dels projectes  
Sèptima. Resolució  
Octava. Justificació de les subvencions  
Novena. Dades de caràcter personal  
Annex II. Guió per a l'elaboració del projecte de realització d'activitats complementàries  
Annex III. Guió per a l'elaboració de la memòria de realització d'activitats complementàries  
Annex IV. Relació d'alumnat participant en les activitats complementàries  
Annex V. Recursos personals  
  
  
PREÀMBUL  
  
La Llei Orgànica 2/2006, de 3 de maig, d'Educació, assenyala en l'article 1, entre els principis en què s'inspira el sistema educatiu espanyol, els de garantir la qualitat de l'educació per a tot l'alumnat i l'equitat, que garantisca la igualtat d'oportunitats, la inclusió educativa i la no-discriminació i actue com a element compensador de les desigualtats personals, culturals, econòmiques i socials, amb especial atenció a les que deriven de discapacitat. Es tracta, per tant, de conciliar qualitat de l'educació amb l'equitat en el seu repartiment. Així, a fi de garantir l'equitat educativa que s'estableix en el títol II, l'article 71.1 indica que les administracions educatives disposaran dels mitjans necessaris perquè tot l'alumnat aconseguisca el màxim desenvolupament personal, intel·lectual, social i emocional, així com els objectius establits amb caràcter general.  
El Decret 39/1998, de 31 de març, del Govern Valencià, d'ordenació de l'educació per a l'atenció de l'alumnat amb necessitats educatives especials, estableix en l'article 10.4 que la Conselleria d'Educació fomentarà la participació de la comunitat per a complementar les activitats escolars i oferirà suport a les activitats relacionades amb el coneixement de l'entorn, amb la finalitat de garantir a l'alumnat amb necessitats educatives especials les màximes possibilitats de participació en la vida social de la seua comunitat.  
Amb aquesta ordre, la Conselleria d'Educació, Investigació, Cultura i Esport es proposa fomentar i facilitar la realització d'activitats complementàries per a l'alumnat amb necessitats educatives especials, escolaritzat en centres d'educació especial o en unitats d'educació especial ubicades en centres ordinaris sostinguts amb fons públics. Les dites activitats constitueixen una important oportunitat per a sobrepassar l'entorn més pròxim de l'escola i la família, i per a accedir al coneixement i gaudi del medi. Es pretén facilitar a l'alumnat d'aquests centres i unitats l'accés als recursos comunitaris i llocs d'oci, propiciant oportunitats de treball en contextos reals, de desenvolupament de competències socials i d'autonomia i iniciativa personal.  
  
De conformitat amb els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques (DOCV 5596, 11.09.2007), les subvencions contingudes en esta orde no precisen de la seua notificació a la Comissió Europea per no ajustar-se a allò que s'ha exigit en l'article 107 del Tractat de Funcionament de la Unió Europea i, per tant, queden excloses del procediment de notificació del dit Tractat, atés que les subvencions estan destinades a entitats que no realitzen activitats econòmiques i, per tant, no afecten els intercanvis comercials entre els estats membres.  
  
Per això, en virtut de les facultats conferides per l'article 28 de la Llei 5/1983, de 30 de desembre, del Consell, en relació amb els articles 160, 164 i 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, així com el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, conforme amb el Consell Jurídic Consultiu,  
  
  
ORDENE  
  
Article 1. Objecte  
L'objecte d'aquesta ordre és establir les bases reguladores que regiran la concessió de les subvencions per a la realització d'activitats complementàries, programades per a l'alumnat, amb necessitats educatives especials, escolaritzat en centres d'educació especial o en unitats d'educació especial ubicades en centres ordinaris sostinguts amb fons públics de la Comunitat Valenciana, la finalitat de la qual és el desenvolupament de les habilitats socials i d'autonomia personal necessàries per a la seua integració.  
  
Article 2. Aprovació de les bases  
1. S'aproven les bases per les quals es regula la concessió de subvencions per a l'alumnat que realitze activitats complementàries i estiga escolaritzat en centres d'educació especial o en unitats d'educació especial ubicades en centres ordinaris sostinguts amb fons públics de la Comunitat Valenciana.  
  
Article 3. Convocatòria i procediment de concessió  
1. El procediment de concessió d'aquestes subvencions es tramitarà en règim de concurrència competitiva, per convocatòria pública mitjançant una resolució dictada pel titular de la direcció general amb competència en matèria d'educació especial, en la qual es farà menció expressa a aquesta ordre.  
2. L'òrgan encarregat de la instrucció i ordenació del procediment serà el servei adscrit a la direcció general amb competència en matèria d'educació especial, que acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
3. L'estudi i l'avaluació de les sol·licituds presentades, i la consegüent proposta de concessió i denegació de subvencions, correspondrà a una comissió formada per:  
- La persona titular de la direcció general competent en matèria d'educació especial o persona en qui delegue, que actuarà com a president o presidenta.  
- La persona titular de la direcció del servei a qui corresponga la competència en matèria d'educació especial o persona en qui delegue.  
  
- La persona titular de la direcció de la secció d'educació especial.  
?Un inspector o inspectora d'Educació, designat o designada pel Departament d'Inspecció General d'Educació.  
- Un director o directora d'un centre d'educació especial o d'un centre ordinari amb unitat d'educació especial, per cada una de les tres direccions territorials de la conselleria amb competències en educació especial, designat o designada per la persona titular de la direcció general competent en aquesta matèria, entre aquells que no hagen presentat una sol·licitud de subvenció segons el que estableix aquesta ordre.  
  
?Dos tècnics o tècniques de la secció d'educació especial de la direcció general competent en educació especial, designats o designades pel o per la titular del servei amb competència en matèria d'educació especial, una de les quals actuarà com a secretari o secretària.  
4. Les disposicions de la convocatòria detallaran almenys el contingut mínim previst en l'article 166 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Article 4. Definició i realització de les activitats complementàries  
1. Als efectes d'aquesta ordre, es defineixen com a activitats complementàries les organitzades durant l'horari escolar pels centres d'acord amb el seu projecte educatiu, i que tenen un caràcter diferenciat de les pròpiament lectives pel moment, espai, o recursos que utilitzen. Es podran considerar així mateix, altres activitats que, estant previstes en la programació general anual del centre, es realitzen de manera total o parcial fora de l'horari escolar i estiguen encaminades a potenciar l'obertura del centre al seu entorn, a procurar la formació integral de l'alumnat en aspectes referits a l'ampliació del seu horitzó cultural, i a la preparació per a la seua inserció en la societat o l'ús del temps lliure.  
  
  
Article 5. Finançament  
1. Les subvencions concedides finançaran parcialment les despeses que es generen derivades del cost individualitzat de les activitats complementàries realitzades per l'alumnat. En tot cas, la quantitat concedida no podrà excedir el total de les despeses generades pel desenvolupament d'aquestes.  
2. La dotació d'aquestes subvencions s'establirà en cada convocatòria.  
  
Article 6. Compatibilitat  
Aquestes subvencions són compatibles amb altres ajudes i subvencions obtingudes d'altres organismes, així com amb altres recursos o ingressos per a la mateixa finalitat procedents de qualsevol administració o entitat, pública o privada, nacional o internacional. En tot cas, la suma de les ajudes, subvencions, recursos o ingressos rebuts no podrà superar la despesa realitzada.  
  
Article 7. Règim d'infraccions i sancions  
El règim sancionador en la matèria regulada en aquesta ordre serà el que estableixen el títol IV de la LGS i el capítol IV del títol X de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Article 8. Pla de control  
D'acord amb el que estableix l'article 165.j de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, els centres beneficiaris de la subvenció se sotmetran a les actuacions de comprovació, seguiment, avaluació i control de la documentació de caràcter econòmic i justificatiu de l'import concedit segons estableix la base octava de l'annex I d'aquesta ordre, de conformitat amb l'article 169 de l'esmentada Llei 1/2015.  
  
  
DISPOSICIÓ ADDICIONAL  
  
Única. Regla de no gasto públic  
La present ordre no té incidència pressupostària.  
  
  
  
DISPOSICIONS FINALS  
  
Primera. Delegació  
Es delega en la persona titular de la direcció general amb competència en matèria d'educació especial la facultat per a dictar les resolucions de concessió, denegació o reintegrament de les subvencions previstes en aquesta ordre, així com per a resoldre totes les incidències que es plantegen en la seua interpretació i execució.  
  
Segona. Entrada en vigor  
La present ordre entrarà en vigor l'endemà de ser publicada en el Diari Oficial de la Comunitat Valenciana.  
  
València,12 de juliol de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX I  
Bases reguladores  
  
Primera. Objectius  
1. La convocatòria estarà destinada a afavorir, per mitjà d'una subvenció econòmica, l'accés a les activitats complementàries dels alumnes i les alumnes amb necessitats educatives especials, escolaritzats en centres d'educació especial o en unitats específiques d'educació especial, ubicades en centres ordinaris sostinguts amb fons públics de la Comunitat Valenciana.  
2. Els seus objectius prioritaris són:  
a) Afavorir el desenvolupament d'habilitats socials i de relació interpersonal.  
b) Incrementar el nivell d'independència de l'alumne o alumna pel que fa a autonomia personal (higiene, neteja personal, vestit i alimentació).  
c) Utilitzar adequadament els recursos comunitaris: transport, telèfon, correu postal, correu electrònic, informació i altres.  
d) Planificar i participar en activitats d'oci i temps lliure.  
  
Segona. Participants  
Podran participar tots els centres d'educació especial i totes les unitats d'educació especial ubicades en centres ordinaris, sempre que es troben sostinguts amb fons públics i estiguen ubicats en l'àmbit territorial de la Comunitat Valenciana, que hagen programat activitats complementàries per al seu alumnat.  
  
Tercera. Caràcter i duració  
1. Les unitats d'educació especial ubicades en centres ordinaris i els centres d'educació especial, podran incloure fins a un màxim de tres activitats complementàries que hagen realitzat o tinguen previst realitzar fins al 30 de juny de cada curs escolar.  
2. Aquestes hauran de tindre una duració superior a un dia, i podran implicar actuacions periòdiques o continuades (natació, competicions esportives, etc.), així com l'assistència a jornades d'intercanvi, fires, exposicions de treballs o altres activitats educatives.  
3. El pagament de les subvencions es realitzarà una vegada justificada la seua realització, segons es puntualitza en la base octava.  
  
Quarta. Documentació necessària   
1. Els centres públics i privats concertats presentaran una sol·licitud dirigida a la direcció general convocant.  
2. La sol·licitud serà subscrita, segons el cas, pel director o la directora del centre públic o pel titular del centre privat concertat i es formalitzarà utilitzant els models continguts en les convocatòries degudament omplits, en què s'expressaran l'acceptació de les presents bases.  
  
3. En cas d'optar per més d'una activitat complementària, en la dita sol·licitud les activitats hauran de reflectir-se de manera prioritzada.  
4. Perquè la sol·licitud siga admesa, la sol·licitud haurà d'anar acompanyada de la documentació següent:  
a) Certificat firmat per la secretaria del centre, de l'aprovació pel claustre de la realització de l'activitat o activitats presentades, en què s'especifiquen les dates d'aquestes.  
b) Projecte de l'activitat o activitats realitzades, el qual s'haurà d'ajustar al guió que s'explicita en l'annex II.  
c) Memòria de l'activitat o activitats presentades que haurà d'ajustar-se al model establit en l'annex III.  
d) Relació de l'alumnat que hi participa, en la qual s'indique el nom, cognoms, edat i diagnòstic de cada un dels alumnes i de les alumnes que hi participen (annex IV).  
e) Recursos personals, en què s'haurà d'indicar el nom i cognoms del professorat acompanyant de l'activitat, així com el càrrec que exerceix en el centre (annex V).  
f) Autorització paterna, on els pares, mares o tutors legals de l'alumne, hagen autoritzat la seua assistència a l'activitat complementària, amb data anterior a la seua realització.  
5. Els centres privats concertats hauran d'aportar, a més dels documents mencionats en el punt anterior:  
a) Model de domiciliació bancària degudament omplit en el qual el titular del compte haurà de coincidir amb l'entitat sol·licitant de la subvenció.  
b) Autorització expressa a l'òrgan convocant, que es farà constar en la sol·licitud, perquè aquest, de manera directa i per mitjans telemàtics:  
- Comprove les dades fiscals identificatives de l'entitat sol·licitant que es troben en l'Agència Estatal d'Administració Tributària i les dades d'identitat de la persona representant legal, per mitjà del Sistema de Verificació de Dades d'Identitat, segons estableix el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
- Obtinga l'acreditació que l'entitat sol·licitant es troba al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions i en els articles 18, 19 i 22 del Reial Decret 887/2006, de 21 de juliol, pel qual s'aprova el reglament de la dita llei.  
Si l'entitat sol·licitant no dóna aquesta autorització haurà d'aportar:  
- Còpia compulsada o autentificada del NIF de l'entitat sol·licitant.  
  
- Còpia compulsada o autentificada del document nacional d'identitat, passaport o targeta d'identificació d'estranger de la persona representant legal, segons siga procedent.  
- Certificats que acrediten el compliment de les mencionades obligacions o, si no està obligat a presentar les declaracions o documents als quals aquelles es refereixen, n'acreditarà el compliment per mitjà d'una declaració responsable.  
c) Declaració responsable que l'entitat no està incursa en cap de les circumstàncies previstes en l'article 13 de la Llei 38/2003, de 17 de novembre, General de Subvencions, que impedeixen obtindre la condició de beneficiària de subvencions públiques, i que es troba al corrent del compliment de les obligacions de reintegrament de subvencions que, si és el cas, se li han exigit, segons el model que s'establisca en la convocatòria.  
d) Documentació acreditativa que s'estime adequada en relació amb els criteris de valoració assenyalats en la base sexta de les presents bases.  
e) Qualsevol altra documentació que en funció de l'especificitat de cada convocatòria, siga requerida.  
  
Quinta. Sol·licitud i entrega de documentació  
1. El termini de presentació de sol·licituds començarà l'endemà de la publicació de la resolució de la convocatòria en el Diari Oficial de la Comunitat Valenciana i finalitzarà en la data que s'indique en la convocatòria.  
En el dit termini, els centres remetran a la direcció general que convoca la sol·licitud de participació en la convocatòria, i la documentació associada establida en la seua base quarta.  
2. La sol·licitud i la documentació assenyalada podrà ser remesa a la direcció general competent a través de qualsevol dels mitjans establits en la legislació del Procediment Administratiu Comú.  
3. Si la sol·licitud i documentació és remesa per correu, d'acord amb l'article 31 del Reglament pel qual es regula la prestació dels serveis postals aprovat per Reial Decret 1829/1999, de 3 de desembre, es presentarà en sobre obert a l'operador a qui se li ha encomanat la prestació del servei postal universal, a fi que, en la capçalera del primer full del document que es vol enviar, es faça constar amb claredat el nom de l'oficina i la data, el lloc i l'hora exacta de la seua admissió.  
  
4. Tal com assenyala la legislació del Procediment Administratiu Comú, si la sol·licitud no reuneix els requisits exigits o no s'hi adjunten tots els documents que s'assenyalen en aquestes bases i en la corresponent convocatòria, es requerirà al centre interessat perquè en el termini de 10 dies esmene la falta o adjunte els documents preceptius, i si no ho fa així es considerarà que desisteix de la seua petició.  
  
Sexta. Valoració dels projectes  
La comissió tècnica valorarà els projectes i memòries presentades tenint en compte les bases de la convocatòria, l'ajust als models establits en els annexos II, III, IV i V d'aquesta ordre, i cada un dels aspectes següents sobre una escala de 0 a 3 punts:  
1. Que es dirigisquen a l'alumnat que es trobe realitzant el programa denominat de Transició a la Vida Adulta (0-3 punts):  
a) Tot l'alumnat (100 %): 3 punts.  
b) Més del 50 % de l'alumnat i menys del 100 %: 2 punts.  
c) Part de l'alumnat menor al 50 %: 1 punt.  
2. Que incrementen el nivell d'independència de l'alumnat pel que fa referència a l'autonomia personal (higiene, neteja personal, vestit i alimentació). La comissió valorarà aquest criteri entre els nivells:  
a) Totalment o en un nivell molt alt: 3 punts.  
b) Prou o en un nivell mitjà alt: 2 punts.  
c) Poc o en un nivell mitjà baix: 1 punt.  
d) Gens o en un nivell molt baix: 0 punts.  
3. Que afavorisquen el desenvolupament d'habilitats socials i de relació interpersonal en el seu entorn. La comissió valorarà aquest criteri entre els nivells:  
a) Totalment o en un nivell molt alt: 3 punts.  
b) Prou o en un nivell mitjà alt: 2 punts.  
c) Poc o en un nivell mitjà baix: 1 punt.  
d) Gens o en un nivell molt baix: 0 punts.  
4. Que impliquen la utilització de recursos comunitaris quant a desplaçament, comunicació i informació. La comissió valorarà aquest criteri entre els nivells:  
a) Totalment o en un nivell molt alt: 3 punts.  
b) Prou o en un nivell mitjà alt: 2 punts.  
c) Poc o en un nivell mitjà baix: 1 punt.  
d) Gens o en un nivell molt baix: 0 punts.  
5. Nombre d'activitats complementàries realitzades:  
a) Tres activitats: 3 punts.  
b) Dos activitats: 2 punts.  
c) Una activitat: 1 punt.  
  
Sèptima. Resolució  
1. Realitzada la valoració dels projectes presentats, la comissió de valoració constituïda a aquest efecte, a través de l'òrgan instructor formularà la proposta de resolució de l'adjudicació o denegació de les subvencions sol·licitades al director general amb competència en matèria d'educació especial. Es concediran les subvencions als centres participants que complisquen els requisits de la convocatòria, segons el procediment que a continuació es detalla:  
a) Càlcul de la puntuació relativa del projecte o projectes presentats, és a dir, quocient entre la puntuació o la mitjana de puntuacions directes adjudicades al projecte o als projectes, i la puntuació màxima possible. Aquesta puntuació constitueix un coeficient de ponderació el valor del qual oscil·la entre «0» i «1».  
b) Ponderació de la despesa realitzada i justificada en funció del coeficient anterior, és a dir, producte d'aquest coeficient i de la despesa mencionada.  
c) Repartiment proporcional de l'import global màxim que es fixe en cada convocatòria entre els centres sol·licitants, atenent la puntuació obtinguda d'acord amb els criteris de valoració, sempre que complisquen els requisits de la convocatòria.  
2. El director general amb competència en matèria d'educació especial resoldrà indicant el centre i l'activitat o activitats concretes a què es concedeix la subvenció, així com la seua quantia.  
  
3. El termini màxim per a resoldre i notificar la resolució de cada convocatòria serà de sis mesos comptats des de l'endemà de ser publicada en el Diari Oficial de la Comunitat Valenciana. Transcorregut el termini sense que s'haja dictat i notificat la resolució corresponent, es considerarà que s'ha produït desestimació per efecte del silenci administratiu, sense perjudici de l'obligació de resoldre d'acord amb la legislació del Procediment Administratiu Comú.  
4. La comissió podrà proposar al director general amb competència en matèria d'educació especial una redistribució de la quantitat atorgada quan algun centre no haja realitzat adequadament l'activitat o no haja presentat la documentació justificativa, la qual cosa donarà lloc al reintegrament de la subvenció (de conformitat amb els articles 37 de la Llei 38/2003, de 17 de novembre, General de Subvencions, i 172 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions), a través de la resolució corresponent. La redistribució del crèdit sobrant conseqüència del reintegrament es realitzarà per mitjà de noves resolucions, incrementant les subvencions als centres que hagen realitzat les activitats i presentat la documentació justificativa. Aquesta redistribució podrà augmentar la proporció de subvenció a la resta de les activitats dels altres centres, sempre que en cap cas supose un finançament superior al 100 % de les despeses realitzades en les activitats.  
  
Octava. Justificació de les subvencions  
1. Els centres privats concertats percebran la subvenció atorgada després de la justificació del compliment de la finalitat per a la qual es va concedir. Per a això hauran de justificar, en un termini de 15 dies hàbils des de la data de publicació de la resolució de concessió, documentalment, per mitjà de factures originals o còpies compulsades, i la resta de documents de valor probatori equivalent amb validesa en el tràfic jurídic mercantil o amb eficàcia administrativa, en els termes establits reglamentàriament. L'acreditació de les despeses també podrà efectuar-se per mitjà de factures electròniques, sempre que complisquen els requisits exigits per a la seua acceptació en l'àmbit tributari.  
2. Els centres públics no necessitaran aportar justificació de despeses extraordinàries per al pagament de les possibles quantitats assignades. La dita justificació es realitzarà pel procediment ordinari de justificació anual de despeses, segons el que preveu l'Ordre de 18 de maig de 1995, de la Conselleria de Cultura, Educació i Ciència (DOGV 2526, 09.06.1995).  
3. Així mateix, d'acord amb l'article 19.4 de la Llei General de Subvencions, tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la resolució de concessió, en els termes establits en la normativa reguladora de la subvenció.  
  
4. La justificació de les subvencions rebudes es realitzarà de conformitat amb el que s'ha assenyalat en l'article 30 de La Llei General de Subvencions.  
5. D'acord amb l'article 19.3 de la Llei General de Subvencions, l'import de les subvencions en cap cas podrà ser de tal quantia que, aïlladament o sumant les subvencions o ajudes d'altres administracions públiques o privades, supere el cost de l'activitat a desenvolupar pel beneficiari.  
6. Podrà ser motiu de minoració de la subvenció no haver justificat la totalitat de les despeses.  
7. El centre receptor reintegrarà la quantitat percebuda i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:  
a) Obtenció de la subvenció falsejant les condicions requerides per a això o ocultant aquelles que l'haurien impedit.  
b) Incompliment de l'activitat o la no-adopció del comportament que fonamenta la concessió de la subvenció.  
c) Incompliment de l'obligació de justificació o la justificació insuficient, en els termes que establix l'article 30 de la Llei General de Subvencions.  
d) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei General de Subvencions, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades.  
e) Incompliment de qualsevol de les condicions i obligacions imposades als beneficiaris amb motiu de la concessió de la subvenció previstes en aquestes bases i en la convocatòria corresponent.  
8. Quan en l'exercici dels funcions d'inspecció i control és deduïsquen indicis de la incorrecta obtenció, gaudi o destinació de la subvenció percebuda, els agents encarregats de la seua realització podran acordar la retenció dels factures, documents equivalents o substitutius i de qualsevol altre document relatiu als operacions en què estos indicis és manifesten.  
9. Els beneficiaris dels subvencions s'ajustaran a què estableix l'article 14 de la Llei General de Subvencions pel que fa a obligacions i incompliment d'aquestes.  
  
Novena. Dades de caràcter personal  
Caldrà ajustar-se a què és disposa la legislació en la matèria i en els instruccions de servei dictades per la direcció general amb competències en tecnologies de la informació i de la comunicació, i específicament en:  
a) La Llei Orgànica 15/1999, de 13 de desembre, de protecció de dades de caràcter personal.  
b) El Reial Decret 1720/2007, de 21 de desembre, pel qual s'aprova el Reglament de desplegament de la Llei Orgànica 15/1999, de 13 de desembre, de protecció de dades de caràcter personal.  
  
  
ANNEX II  
Guió per a l'elaboració del projecte de realització d'activitats complementàries  
  
1. Justificació de la planificació de l'activitat o activitats complementàries.  
2. Detall de l'activitat o activitats complementàries. Per cada una s'ha d'explicitar:  
a) Descripció general i alumnat a qui és dirigeix.  
b) Objectius.  
c) Metodologia.  
d) Recursos humans i materials  
e) Criteris d'avaluació  
f) Temporalització  
g) Previsió de despeses  
h) Avaluació: agents, metodologia, indicadors i instruments d'avaluació.  
  
  
ANNEX III  
Guió per a l'elaboració de la memòria de realització d'activitats complementàries  
  
1. Descripció general de l'activitat realitzada.  
2. Alumnat participant: edat, NEE, programa que desenvolupa en el centre.  
3. Equip participant. Organització i responsabilitats implementades.  
  
4. Valoració dels objectius:  
a) Objectius aconseguits finalment enfront dels proposats inicialment.  
b) Objectius introduïts no previstos inicialment.  
c) Grau de consecució.  
5. Valoració de les tasques proposades en l'activitat complementària.  
a) Potenciació de la independència i autonomia personal de l'alumnat.  
b) Contribució a la convivència i col·laboració amb les persones del seu entorn seguint normes bàsiques.  
c) Utilització de recursos comunitaris (desplaçaments, comunicació, informació...,).  
6. Balanç econòmic.  
a) Detall de la despesa generada.  
b) Despesa total generada.  
7. Conclusions.  
a) Resultats obtinguts i incidència en l'aula i en el centre. Canvis i progressos detectats.  
b) Propostes de millora.


Còpia Permalink ELI